Israelek Qatarren aurka egindako erasoa (2025)

Israelek Qatarren aurka egindako erasoa 2025eko irailaren 8an burutu zen, 2023-2025eko Israel-Palestina gerra testuinguruan. Helburua bertan Donald Trumpen menia proposamenari buruzko negoziazioetan parte hartzen ari ziren Hamas taldeko agintariak ziren. Talde islamistako buruzagiak onik atera ziren. Tel Avivek esan zuen bere kabuz hartu zuela eraso egiteko erabakia. Erasoa, Dohako Leqtaifiya barrutian, Israelek Qatarren aurka egindako lehen erasoa izan zen.

 Gertakizunak 
Israelek Doha (Qatar) hiriko etxebizitza batzuk bonbardatu zituen. 2025eko irailaren 9ko arratsaldean, Israelgo Defentsa Indarren 15 gerra-hegazkinek 10 bonba jaurti zituzten Dohako Leqtaifiya barrutian, Qatarren.

Benjamin Netanyahu, Israelgo lehen ministroaren arabera, etxebizitza horietan Palestinako Hamas erakunde islamistako goi kargudun batzuek hartzen zuten babes. Israelgo armadak argudiatu zuen lider horiek urteak zeramatzatela lanean Hamasen antolakundean.  

Hamaseko lider horiek AEBetako presidente Donald Trumpek proposatutako tregoari buruzko negoziazioetan ari ziren parte hartzen, Al-Jazeera hedabideak talde islamistako iturriak aipatuz kaleratu zuenez.  

Hamasek oharra kaleratu zuen, eta erakundeko liderrak onik atera zirela jakinarazi zuen, baina erasoan sei lagun hil zirela, tartean, goi kargudunetako baten semea; 
hainbat zibil zauritu ziren, bestetik. Netanyahuk nabarmendu zuen beren kabuz hartu zutela eraso egiteko erabakia, eta Israel Katz Defentsa ministroarekin batera kaleratu zuen oharrean adierazi zuen erasoa «guztiz justifikatuta» zegoela, 2023ko urriaren 7tik erakunde islamistak ez ziolako utzi israeldarren kontrako «ekintza hilgarriak» egiteari.  

 Biktimak 
Al-Jazeeraren arabera sei izan dira hildakoak: Himam, Al-Hayyaren semea; Jihad Abu Labal, al-Hayyaren bulegoko zuzendaria; hiru bizkarzain eta Qatarreko segurtasuneko agente bat. Zibil batzuk zaurituak izan ziren.

 Netanyahuren barkamen eskaera 
Israelgo lehen ministroak eraso horrekin AEBen lagun hurkoa den herrialde bat jo zuen. Lehen potentziak bere base militar nagusia bertan du, gainera. Trumpek eta bere lagun Witkoffek, bestetik, kriptomoneta negozioak dituzte Qatarren. Bertako errege-familiak bere adiskidetasuna erakutsi zion Trumpi Boeing 747-8 bat presidente amerikarrari oparituz, amerikarrak Air Force One gisa erabiltzeko. Testuinguru horretan Netanyahuk, Trumpekin izandako elkarrizketa batean, 2025eko irailaren 29an, telefonoz barkamena eskatu behar izan zion Qatarri. Etxe Zuriak zuri-beltzeko argazki bat zabaldu zuen non Donald Trump mehatxatzaile bat Netanyahuri telefonoa pasatzen erakusten zuen, izandako erasoa zela eta, Qatarko lehen ministroaren aurrean barkamena eska zezan.

 Erreferentziak 

 Kanpo estekak 

Kategoria:2025 Qatarren
Kategoria:2025 Israelen
Kategoria:2025eko gatazkak
Kategoria:Israel-Palestina gatazka (2023-orain)
Kategoria:Hamas
Kategoria:Doha
Kategoria:Aire-erasoak